Verbruikersake: Oppas vir skelmstreke op FacebookArgieffoto (Foto: Simon, Pixabay) Die meeste verbruikers weet dat mens moet ligloop vir skelms wanneer jy die internet gebruik, maar tog trap mense daagliks in die strikke wat skelms op sosiale media soos Facebook vir hulle stel. Mens het maar dikwels ‘n gevoel dat dit tog nie met jou sal gebeur nie, maar voor jy weet het jy van jou swaarverdiende rande afstand gedoen sonder omte kry waarvoor jy betaal het. Ina Opperman verduidelik hoe en waarom jy moet oppas vir skelmstreke op Facebook. Suid-Afrikaanse verbruikers het al in verskeie strikke op Facebook getrap. Van die bekendste sklemstreke is: Mens verstaan dat iemand wat baie alleen is, sal val vir iemand wat hulle op Facebook ontmoet en wat dan sy ewigdurende liefde verklaar. Die goue reël is egter: moenie iemand vertrou wat jy nog nooit ontmoet het nie. Moenie geld vir hom stuur nie, al vertel hy die hartseerste stories oor die duur kankerbehandeling wat hy moet kry of die geld wat hy moet betaal om sy miljoene los te kry waarmee hy jou wil bederf. Het jy al lus gevoel om vir iemand wat jy van geen kant af ken nie, ‘n peperduur geskenk te stuur? Nie? Waarom sal iemand anders dit dan vir jou wil doen? Oppas vir hierdie skelmstreek op Facebook. As iemand (wat jy van geen kant af ken nie) vir jou ‘n duur geskenk wil stuur, sal hy darem regtig ook die versekering of afleweringskoste betaal? Hou maar verby. Blok hierdie een op Facebook en moenie jou persoonlike besonderhede met ‘n vreemdeling deel nie. Miljoene verbruikers het al al hulle spaargeld verloor en selfs geld geleen wat hulle nooit teruggekry het nie om te belê in skemas wat belowe het dat “jy nooit weer hoef te werk nie” of dat jou “geld sal verdubbel binne twee jaar”. Moenie reageer op Facebook-aanbiedinge wat hoë rente belowe nie. As dit te goed is om waar te wees, is dit gewoonlik. As jy jou geld wil belê, kry iemand wat geregistreer is om dit te doen. Hierdie skelmstreek word gewoonlik uitgevoer deur iemand wat ‘n fop-profiel op Facebook stig in die naam van ‘n groot maatskappy of ‘n bekende persoon. Jy word dan aangemoedig om dit te “like” en te deel. Sodra jy dit gedoen het, tree die skelm met jou in verbinding en probeer om jou persoonlike inligting te kry sodat jy die prys kan ontvang. Daar is egter geen prys vir jou nie – net nog persoonlike inligting vir die skelm wat aangewend kan word vir nog skelmstreke. Dink twee keer voordat jy aan ‘n kompetisie op Facebook deelneem. Wees op die uitkyk vir name wat effens verkeerd gespel is of waar die naam van die maatskappy ‘n punt aan die einde het. Fop-webwerwe is ook gewoonlik vol spelfoute en dui ook daarop dat jy dalk met ‘n skelm te doen het. Maroela Media het onlangs berig oor die Binnelanders-geleentheid waarvoor mense kaartjies gekoop het op WhatsApp. Nou is die geleentheid gekanselleer en mense kry nie hul geld terug nie. Koop net kaartjies by bekende kaartjieverkopers, soos iTicket, of by die plek waar die geleentheid gehou word.